Ўзбекистон интернет кафелари устидан назорат кучайтирилди - BBC O'zbek\nЎзбекистон давлат алоқа қўмитасининг янги қарорига биноан, 31 мартдан бошлаб интернет кафеларини юритиш қонун-қоидаларига ўзгартиришлар киритилади.\nЎзбекистон қонунчилиги ҳақида хабар тарқатувчи Norma.uz сайтига кўра, интернет кафелари маъмурияти мижозлар кирган сайтларнинг манзилларини уч ой давомида сақлаб қўйишлари керак.\nЯнги қарорга биноан, компьютер, модемлар, телефонлар ва бошқа техник жиҳозлардан ташқари, интернет кафени юритувчилар "мижозлар хавфсизлигини таъминлаш" учун хавфсизлик камераларини ҳам ўрнатишлари керак.\nШунингдек, интернет кафелари эндиликда кўп қаватли биноларнинг ертўла ёки ярим ертўла қаватларида жойлаштирилиши кескин ман қилинади.\nАлоқа қўмитасига кўра, мазкур ўзгаришлар "жамоат пунктларида интернет хизматини кўрсатиш жараёнида салбий ҳодисаларни бартараф қилиш"га қаратилган.\nБироқ, халқаро ташкилотлар ва маҳаллий кузатувчилар мазкур ўзгаришлар аслида интернет устидан бўлган назоратни янада кучайтиришга қаратилганига ишонишади.\nЧегара билмас мухбирлар ташкилотининг 12 мартда чоп қилинган ҳисоботида Ўзбекистон яна "Интернет душманлари рўйхати"га киритилди.\nЙиллик ҳисоботга кўра, Ўзбекистонда Интернетда фойдаланиш ва шубҳали сайтларни фильтрлаш учун махсус гуруҳ тузилган.\n"Ўзбекистон рақамли тирания бўлиб қолаяпти, у ерда Ахборот ва Алоқа экспертлари комиссияси интернетни қаттиқ назорат қилади. Бу идора Вазирлар кенгашига бевосита ҳисобот беради ва ҳар қандай мустақил ва мухолифат манбаларининг маълумоти ман қилинишини таъминлайди", - деб айтди Чегара билмас мухбирларнинг Оврўпо ва Осиё бўлими раҳбари Йоҳан Бир.\nЖаноб Бирга кўра, Ўзбекистон дохил Марказий Осиё давлатларида интернетдаги чеклашлар ва интернет устидан назорат йилдан йилга кучаймоқда.\nБи-би-си Ўзбек веб сайтига, қатор мустақил хабар агентликлари саҳифалари билан бир қаторда, Ўзбекистонда кириш тақиқланган.


Қиз бўйнидан арқон ўтказиб айланишга олиб чиққан аёлга нисбатан жиноят иши очилди\n15:10 / 25.07.2015\nИнтернетда пайдо бўлган қизалоқ бўйнига арқон бойлаб айлантираётган аёл иши бўйича жиноий иш очилди. Бу ҳақда Свердловск вилояти тергов қўмитаси сайтида маълум қилинди.\n“Ҳодисанинг тўлиқ ўрганиш мақсадида ушбу воқеа юзасидан Свердловск вилояти тергов қўмитаси томонидан Жиноят кодексининг 156-моддасига мувофиқ (вояга етмаганларни тарбиялаш бурчини етарли даражада бажармаганлик) жиноят иши қўзғатилди”, - дейилади хабарда.\nМаълумот учун, Екатеринбургда суратга олинган ушбу видеода аёл ёш қизни бўйнидан арқон бойлаган ҳолатда айлантиргани акс этган. Қизалоқнинг қўлига ҳаракат вақтида жароҳат олмаслиги учун қўлқоп ҳам тақилган.


17 Август 13:10\nNUR-SULTAN. Kazinform – Дунё бўйича аҳолисининг бахтлилиги рейтингида Қозоғистон 10 поғона юқори кўтарилди, деб хабар беради Kazinform finprom.kz сайтига таяниб.\nҚозоғистон Республикаси Миллий иқтисодиёт вазирлигининг статистика қўмитаси ҳар йили «Аҳолининг ҳаёт сифати» сўровини ўтказади. Сўров натижаларига кўра, респондентларнинг 63,5 фоизи ўз ҳаётларидан қониқишини билдиришган. Шу билан бирга, шаҳарларда яшовчи қозоғистонликларга (58,4%) нисбатан қишлоқ аҳолиси (72,6%) ўз ҳаётидан кўпроқ қониқиш ҳосил қилиши мамнун бўлди. Шу билан бирга, саволларга жавоб берганлар орасида эркаклар (61,8%) аёлларга нисбатан (58,5%) ўз тақдиридан кўпроқ қониқишган.\n2020 йилда Қозоғистон World Happiness Report ҳисоботига кўра, 10 поғона кўтарилиб, 153 мамлакат орасида 50-ўринни эгаллади. Шу билан бирга, Қозоғистон Евроосиё иқтисодий иттифоқи мамлакатлари орасида биринчи ўринда туради. Ундан кейин Россия (73-ўрин), Қирғизистон (74-ўрин), Беларус (75-ўрин) ва Арманистон (116-ўрин) турибди.\nЖаҳон бахт даражаси рейтинги дунё аҳолисининг бахтлилик кўрсатгичини аниқлайдиган халқаро тадқиқот лойиҳасидир. Уни яратишда аҳоли жон бошига ялпи ички маҳсулотнинг даражаси, умр кўриш давомийлиги, фуқаролик эркинликлари, хавфсизлик ва эртанги кунга ишонч, оилавий барқарорлик, бандлик кафолатлари, коррупция, шунингдек, жамиятнинг ишончлилиги, сахийлиги, сахийлиги каби билвосита хусусиятлари ҳисобга олинади.\nБу йилги рейтинг пешқадами олдинги йилларда бўлгани каби — Финляндия. Биринчи ўнталикка: Дания, Швейцария, Исландия, Норвегия, Голландия, Швеция, Янги Зеландия, Австрия ва Люксембург киради.\nСтатистикага кўра, энг бахтсиз одамлар Зимбабве, Жанубий Судан ва Афғонистонда яшайди.


Эркин микрофон - Президентга тож кийгазгандан, саховат афзалроқ\n"Эркин микрофон"га қўнғироқ қилган суҳбатдошларимиздан бири наманганлик Мавлонхон Тўраевнинг катта маблағ ва куч сарфлаб, уюштирган марафонидан кўзлаган пировард мақсади-президентга тож кийдира олмай ортга қайтганидан куйиниб гапирди.\nЛаганбардорликдан кўра саховат афзал\nдейди Бухородан телефон қилган кўзи ожиз тингловчимиз наманганлик ногироннинг Каримовга тож кийдириш учун куч ва маблағ сарфлаганига ачиниб.\n- Озодликка телефон қилишимдан мақсад наманганлик Мавлонхон Тўраевнинг марафон билан президентга тож, қилич, қалқон олиб боргани масаласида фикр билдирмоқчи эдим. Мақсадим шу эди. Аввало ҳеч нима қилинмаган иш бу. Одам истайдими йўқми бу одамнинг қилган иши одамга лаганбардорлик бўлиб туюлаверар экан барибир. Мавлонхон Тўраев шунчалик бой бўлса, шунчалик обрўталаб бўлса, ҳалиги тожни, қилични, қалқонни ясатиш учун сарф қилган 1000 долларини 100 та камбағал оилага 10 доллардан бўлиб берганда эди, 100 та оиланинг олдида, Оллоҳнинг олдида анча обрўйи ошарди. Барибир президентга ўша тожни, қилични ва қалқонни бера олмабдию. Фикрим шу эди.\nРўза тутишга қийналаяпмиз\nдейди Риштондан Россиянинг Балашихасига бориб, мардикорлик қилаëтган юртдошлар.\n- Биз ҳозир Россиянинг бир қишлоғида 28 киши ишлаяпмиз. Исмим Баҳром. Фарғона вилояти Риштонданмиз. Ака, бу ерда меҳнат жуда ҳам оғирда. 12 соат ишлаймиз.\nОзодлик: Балашихада ишлаëтган ўзбеклар қурилишда ишлашаяптими?\nОзодлик: Рўза тутаяпсизларми?\n- Мен рўза тутаяпман. Умуман болаларнинг ярмидан кўп тутадию, иш оғир. Етиб бориш жуда қийин бўлаяпти. Бошида тутдик ҳаммамиз. Эрталаб турамиз. Бу ерда кун Ўзбекистонга нисбатан узунроқ. Ҳозир ҳаво айниб нима бўлдию. Қийналдик рўза тутгани. 10 этажли бино қурилаяпти, шу ерда ишлаяпмиз.\nОзодлик: Прораблар, бригадирлар шароит яратиб берганми сизларга?\n- “Қизиғи йўқ, бу сенларнинг проблеманг. Хоҳласанг тут, хоҳламасанг тутма. Менга берилган объëм бўлиши керак” деяпти,- дейди Балашихада меҳнат қилаëтган Баҳром.\nШеробод ҳокими биз бечоралардан хабар олсин\nдейди уйсиз қолган тўққиз фарзанднинг онаси сурхондарëлик Ойгул опа.\n- Мен Бўтабоева Ойгул опа. Сурхондарë вилояти, Шеробод тумани, Сариқамиш маҳалласида яшайман. 9 нафар фарзандим бор. 10 йилдан буëн томорқа масаласида жуда қийналганлигимиз боис уй-жой қурган эдик. Ўша уй-жойимиз хонавайрон бўлиб, жуда қийналдик. Ҳар бир расходимиз учун қийналиб убитка бўлиб қолдик. Унинг устига ҳеч ким биздан ҳол-аҳвол сўрамайди. Шеробод тумани ҳокимимиз Рўзимурод Авазов ўз манфаатини ўйлаган шахслардан. Шеробод тумани Қодиров фермерлар уюшмаси ҳудудида ëшлар учун 100 дан ортиқ уйлар қурилди. Бирорта кам таъминланган оила ундан фойдалана олмаяпти,- дейди Ойгул опа.


Ҳаётда ҳар хил ҳолатлар бўлиб турар экан. Масалан, мен Арнасой туман машина-трактор паркида ишлаган давримдаги иш ҳақимдан 3 миллион 250 минг сўм маблағни бир неча йилдан бери ололмай юрган эдим. Бу борада адолат истаб, 2014 йилда Фуқаролик ишлари бўйича Дўстлик туманлараро судига ҳам мурожаат қилдим. Суд 2014 йил 14 октябрь куни масалани кўриб чиқиб, менинг фойдамга ҳал қилув қарори чиқарди. Шундан сўнг суд ижро департаменти Жиззах шаҳар бўлими ходимлари иш ҳақимнинг 500 минг сўмини ундириб берди. Қолган 2 миллион 750 сўмини яна ололмадим.\nЯна югур-югур бошланди. Маблағнинг қолганини ундириш учун туман машина-трактор паркига, суд ижро департаменти Жиззах шаҳар бўлимига бир неча марта қатнадим.\nОрадан икки йилдан кўпроқ вақт ўтди. Ниҳоят, жорий йил март ойида ўз фаолиятини бошлаган Ўзбекистон Республикаси Президентининг халқ қабулхонасига мурожаат қилдим. Қарангки, қабулхонадагиларнинг аралашувидан сўнг йиллар мобайнида мени қийнаб келган масала бир кунда ўз ечимини топди.\nТўғри, масала ҳал бўлди. Иш ҳақимни тўлиқ ундириб олдим. Лекин шу муносабат билан кўнглимдан ўтган бир гапни айтмоқчиман. Жойларда Ўзбекистон Республикаси Президентининг халқ қабулхоналари ташкил этилгани айни муддао бўлди. Чунки уларда биз каби оддий одамларни қийнаб, ташвишга солиб келаётган юзлаб, минглаб муаммолар ҳал этилмоқда. Халқ қабулхоналари ишидан ўрнак олаётган маҳаллий раҳбарлар фуқаролар мурожаатларини шахсан ўз назоратларига олишса, уларни муаммога айланмасидан жойида ҳал қилиш чора-тадбирларини кўришса, нур устига аъло нур бўларди.


16:12 09.04.2020 (Янгиланган 16:22 09.04.2020)\nКоронавирус пандемияси туфайли Россияда мигрантлар бандлик даражаси 53%га камайиши мумкин. Ушбу ва бошқа ўзгаришлар ҳақида инфографикамизда батафсил танишинг.\n2020 йил бошида Хитойда пайдо бўлиб дунё бўйлаб тарқалган коронавирус эпидемияси Россия ҳаётига ҳам жиддий таъсир кўрсатди. Россия ҳукумати дастлаб 30 мартдан 4 апрелгача, ундан сўнг апрел ойининг охирига қадар ўз-ўзини ҳимоя қилиш режими эълон қилди.\nУшбу режимда кўплаб корхоналар аввалгидек фаолият юрита олмйди, албатта. Ушбу давр асосан савдо сотиқ, жамоат овқатланиш ва бошқа хизмат кўрсатиш соҳаларига айниса оғриқли бўлди. Ундан ташқари меҳмонхона ва уй хизматлари бизнеси ҳам жиддий қийнчиликларга дуч келди.\nСтатистик маълумотларга кўра, коронавирус эпидемиясидан энг катта зарар кўрган соҳалар бу - ресторан бизнеси, меҳмонхона ва уй хизматлари соҳаси бўлган. Жамоат транспорти, қурилиш соҳалари бундан деярли зарар кўрмаган. Етказиб бериш хизматлари эса - ўсиш намойиш қилган.\nКоронавирус пандемияси меҳнат мигрантларига қандай таъсир кўрсатаётгани ҳақида инфографикамизда батафсил танишинг.


Дунёнинг ишлари фотосуратларда\nУкраиналик россияпараст айирмачилар.\nЎтган ҳафтада Қочиқнлар куни нишонланди. Дунёда қочқинлар сони 50 миллиондан ошгани қайд этилди. Украинадаги вазият мураккаблашиб бормоқда, Донецкнинг ўзида 300 россияпараст ўлдирилди. Дунёнинг шу ва бошқа воқелари фотосуратларда акс этди.\nБМТнинг Қочқинлар масалалари бўйича Олий Комиссарлиги ҳисоботига кўра, дунё бўйича қочқинлар сони 51 миллион 200 мингга етди. Бу рақам ўтган йилги қочқинлар сонига нисбатан 6 миллионга кўпдир.\n20 июнь – Халқаро Қочқинлар куни муносабати билан эълон қилинган йиллик ҳисоботда айтилишича, бўҳрон ва можаролар боис уйларини тарк этаётган қочқинлар сони Иккинчи жаҳон урушидан сўнг илк бор 50 миллиондан ошган.\nҲужжатда қайд этилишича, Суриядаги зўравонликлар боис 9 миллион одам қочқинга айланган.\nСуратда Туркиянинг Истанбул шаҳрида садақа сўраётган суриялик қочқин.\nАфғон ишчилари Нангаҳор шаҳри яқинидаги Шаҳруд ғишт заводида ишламоқда.\nСаудия Арабистонининг Табук шаҳри яқинидаги Даба бозорида туя сотувчилар ноутбукда Бразилияда ўтаётган футбол бўйича Жаҳон Чемпионатини кўрмоқда.\nУкраинанинг Донецк вилоятида 19 июнь куни 300 нафар россияпараст айирмачи ўлдирилди. Рейтерс aхборот aгентлиги хaбaр қилишичa, Укрaина шaрқидaги Крaсний Лимaн вa Ямпил шaҳaрчaлaридaги тўқнaшувлaрдa 4 минггa яқин aйирмaчилaр қaтнaшмоқдa. Мaмлaкaт aрмияси жaнггa aртилерия вa тaнклaрни жaлб этгaн.\nРоссияпараст жангарилар Украина шарқидаги Донецк вилояти яқинидаги Карловка қишлоғида йўлларни назорат қилмоқда.\n“Донецк Халқ Республикаси”ни қўллаб-қувватлаш мақсадида ўтказилган митингда кўз ёш тўкаётган аёл.\nХарьков шаҳридаги Россия консулхонаси олдида ўтган митингда украинлар Путинга қарши ҳақоратли сўзларни айтмоқда.\nХитойнинг Гуанси Чжуан мухтор вилоятидаги Гуйганг шаҳри аҳлатхонасида Голливуднинг марҳум юлдузи Мэрлин Монронинг баҳайбат ҳайкали топилди.\nИроқ армиясига чақирилган ёшлар Нажаф шаҳрига йиғилиб, мамлакатнинг бир қатор шаҳарларини босиб олган Ироқ ва Шом исломий давлати гуруҳига қарши жангларга тайёрланмоқда.\nРоссиядан келган мавсумий ишчилар Германиянинг Кассел шаҳри яқинидаги сабзи даласида ишламоқда.


Зидан тез орада мураббийлик фаолиятига қайтишини маълум қилди - Zamin.uz\n19:12 / 10.09.2018\n«Реал»нинг собиқ бош мураббийи Зинедин Зидан яқин орада мураббийлик фаолиятига қайтишини маълум қилди.\n«Албатта, тез орада мураббийлик ишимга қайтаман. Бу иш ўзимга ёқади. [Шу соҳада] бутун умр фаолият олиб бордим», - деган Зидан TVE`га берган интервьюсида.\nЭслатиб ўтамиз, франциялик мутахассис сўнгги иш жойи бўлган «қироллик клуби»ни 2016-2018 йиллар давомида бошқариб келди. Мадрид клуби билан Зидан Испания чемпиони бўлиб, кетма-кет уч марта УЕФА Чемпионлар лигасида ғолиб чиқди.\nСўнгги вақтларда 46 ёшли Зинедин «МЮ» бош мураббийи сифатида иш бошлаши ҳақида турли миш-мишлар тарқалмоқда. Шунингдек, матбуотда унинг 2019 йилдан бошлаб «Ювентус»га устозлик қилиши ҳақида ҳам маълумотлар бор.\nБироз олдинроқ The Mirror нашри Зидан Манчестер клуби раҳбарияти билан музокаралар олиб бораётгани ва янги клубига таклиф қиладиган футболчилари рўйхатини тузаётгани ҳақида хабар берилганди. “Замин” янгиликларини “Инстаграм”да кузатиб боринг\n"Реал" собиқ президенти: "Зидан ҳақ бўлиб чиқди"\n14-01-2019, 06:53, Спорт\nАгар Зидан МЮ бош мураббийи бўлса, жамоага кимларни олиб келмоқчи?\n9-09-2018, 19:13, Спорт


Рамазон суҳбатлари (5): Ихлосли бўлинг\nBy Исмоил Муҳаммад Яъқуб on 04/27/2020 МАҚОЛАЛАР РАМАЗОН СУҲБАТЛАРИ\nБугунги суҳбатимизни «Ихлосли бўлинг» деб номладик.\nБиродар, ихлосли бўлинг! Ҳар бир сўзингизда, амалингизда ва ниятингизда ихлосли бўлинг!\nДарҳақиқат, Расулуллоҳ саллаллоҳу алайҳи ва саллам шундай деганлар: «Албатта амаллар ниятларга боғлиқдир. Ҳар бир кимса учун ният қилгани насиб бўлади. Кимда ким Аллоҳ ва Расулини мақсад қилиб ҳижрат қилса, Аллоҳ ва Расули сари ҳижрат қилган бўлади. Кимда ким мол-дунёга эришиш ёхуд бир аёлга уйланиш мақсадида ҳижрат қилса, ўзи мақсад қилган нарсасига ҳижрат қилган бўлади».\nНиятингизга эътибор беринг! Ихлосли бўлинг! Аллоҳ таоло Қуръони каримда айтади: «Айтинг: “Мен ёлғиз Аллоҳга холис тоат-ибодат қиламан”» (Зумар, 14).\nБошқа оятда: «Ким Парвардигорига йўлиқишдан умидвор бўлса, яхши амал қилсин ва Парвардигорига ибодат қилишда бирон кимсани шерик қилмасин» (Каҳф, 110) ва учинчи бир оятда: «Ким ихлос билан Аллоҳга бўйсунса, унинг учун Аллоҳ ҳузурида ажр бор» (Бақара, 112), деган.\nБиродар, Аллоҳ таолонинг: «Ким ихлос билан Аллоҳга бўйсунса, унинг учун Аллоҳ ҳузурида ажр бор» (Бақара, 112), деган сўзини яхшилаб тафаккур қилинг.\nБу маънода бир қанча оятлар ва Расулуллоҳ саллаллоҳу алайҳи ва салламнинг ҳадислари бор.\nУшбу саховатли ойда Қуръон ўқисангиз, Аллоҳ учун ўқинг! Фалончи Қуръонни бир неча марта хатм қилибди, дейишлари ёки мақтаниб фахрланиш учун ўқиманг! Балки Аллоҳ субҳонаҳу ва таолодан савоб умид қилиб ўқинг!\nСадақа бермоқчи бўлсангиз, бу амални ҳам холис Аллоҳ таоло учун бажаринг. Садақани одамлар сизни сахий дейишлари учун берманг.\nАллоҳ йўлида жиҳод қилиш ҳам шундай: жиҳод қилсангиз, Аллоҳнинг розилигини истаб ва Унинг динини олий қилиш ниятида жиҳод қилинг! Бошқалар сизни мужоҳид деб айтишлари учун эмас. Зеро, Набий саллаллоҳу алайҳи ва саллам айтадилар: «Қиёмат куни дўзахда энг биринчи куйдириладиган кишилар уч тоифадир. Биринчиси Қуръон ёдлаган, (бошқа бир ривоятда келишича: “Қуръон ўқиган”) уни бошқаларга ҳам ўргатган кишидир. Қиёмат куни у (маҳшаргоҳга) келтирилади ва Аллоҳ таоло унга берган неъматларини эслатади. У ушбу неъматларнинг барчасини эътироф қилади. Аллоҳ таоло дейди: «Ушбу неъматлар эвазига нима қилдинг?»\nУ: «Қуръон ёдлаб, уни бошқаларга ҳам ўргатдим», дейди. Шунда унга айтилади: «Ёлғон айтдинг, балки сен Қуръонни қори дейишлари учун ўқиб-ёдладинг. Дарҳақиқат, шундай дейилди». Сўнгра уни дўзахга улоқтиришга буюради.\nИккинчиси Аллоҳ таоло молу мулк берган ва ундан одамларга хайри эҳсон қилган кишидир. У ҳам маҳшаргоҳга келтирилади ва Аллоҳ таоло унга неъматларини эслатади. У ушбу неъматларнинг барчасини эътироф этади. Аллоҳ таоло унга дейди: «Ушбу неъматлар эвазига нима қилдинг?» У: «Эй Раббим, ундан одамларга хайри эҳсон қилдим!» Шунда унга айтилади: «Ёлғон айтдинг! Сени сахий, кўп хайри эҳсон қилувчи деб мақташлари учун бергансан. Дарҳақиқат, шундай дейилди». Сўнгра уни дўзахга улоқтиришга буюради.\nУчинчиси то ўлгунича жиҳод қилган кишидир. У ҳам қиёмат куни келтирилиб, унга: «Берилган неъматлар эвазига нима қилдинг?» дейилади. У дейди: «Эй Раббим, сени йўлингда то ўлгунимча жанг қилдим». Шунда унга айтилади: «Ёлғон айтдинг, сени жасур дейишлари учун жанг қилдинг. Дарҳақиқат, шундай дейилди». Сўнгра уни дўзахга улоқтиришга буюради».\nУшбу ҳадис амалларимизда ниятга кўп эътибор қаратишимизга чақиради.\nХайри эҳсон қилмоқчи бўлсангиз, Аллоҳ таолонинг ушбу сўзига эътибор қаратинг: «Покланиш мақсадида мол-давлатини яхшилик йўлида сарф қиладиган тақводор зот дўзахдан йироқ қилинур. У бирон кимсанинг ўзига ўтказиб қўйган яхшилигини қайтариш учун хайр-саховат кўрсатмайди. У фақат энг олий зот бўлмиш Парвардигорининг розилигини истаб мол-давлатини сарф қилур ва келажакда рози бўлур» (Лайл, 17-21).\nСизни сахий дейишлари учун хайр-эҳсон қилсангиз, албатта, қилган эҳсонингиз қабул бўлмайди. Аллоҳ таоло бу ҳақда бундай деган: «Сизлар одамларнинг мол-мулкларидан ортиғи билан қайтиб олиш мақсадида бир-бирингизга берган нарсаларингиз Аллоҳнинг ҳузурида савоб олишингизга сабаб бўлмас. Аллоҳнинг розилигини истаб закот берган кишилар эса ажру савобларини бир неча баробар қилиб олурлар» (Рум, 39). Бундан бошқа талай оятлар ҳам шу маънони таъкидлаб келган.\nОдамлар сизни саховатпеша, рамазонда кўп ифторликлар қилади, дейишлари учун эҳсон қилсангиз, бирон савобга эришмайсиз. Аллоҳ таоло бу ҳақда айтади: «Таомни хоҳлаб турсалар-да, ўзлари емасдан мискин, етим ва асирларни тўйдирурлар. Улар айтурлар: “Биз сизларни ёлғиз Аллоҳнинг розилиги учун тўйдирурмиз. Сизлардан бу ишимиз учун бирон мукофот ва миннатдорчилик истамасмиз”» (Инсон, 8-9).\nОчлик, чанқоқлик ёки ҳар қандай қийинчиликка Аллоҳ розилиги учун сабр қилсангиз, албатта, савобга эга бўласиз. Бироқ одамлар сизни сабрли экан, дейишлари учун сабр қилсангиз, ҳеч қандай савоб олмайсиз. Шунингдек, фақат соғлигингизни ўйлаб сабр қилсангиз ҳам савоб бўлмайди. Зеро, Аллоҳ таоло айтади: «Раббиларининг розилиги йўлида машаққатларга сабр қилиб, намозларини тўкис адо этган … кишилар учун охиратда гўзал оқибат бор» (Раъд, 22).\nДемак, барча амалларингиз Аллоҳ таолонинг розилиги учун бўлиши керак.\nКимки Аллоҳ учун яхши кўрса, Аллоҳ учун ёмон кўрса, Аллоҳ учун берса, Аллоҳ учун бермаса, ана ўшанда иймони комил бўлади. Расулуллоҳ саллаллоҳу алайҳи ва салламнинг ҳадисларида келишича, бир инсон бошқа қишлоқда яшайдиган Аллоҳ йўлидаги дўстини зиёрат қилиш учун боради. Йўлда кетар экан, Аллоҳ таоло уни синаш учун бир фариштани юборади. Фаришта йўлда унга дейди:\n– Қаерга кетаяпсан?\n– Аллоҳ йўлидаги дўстим фалончини зиёрат қилгани, – жавоб берибди у.\n– Биродарингдан бирон дунёвий манфаат кўриш мақсадида кетяпсанми?\n– Йўқ, мен уни Аллоҳ йўлида яхши кўрганим учун кетаяпман, холос.\n– Мен Аллоҳнинг сенга юборган элчисиман. Сен биродарингни яхши кўрганингдек, Аллоҳ таоло ҳам сени яхши кўради.\nДемак, ҳатто яхши кўриш ҳам Аллоҳ субҳонаҳу ва таолонинг розилиги учун бўлиши керак. Расулуллоҳ саллаллоҳу алайҳи ва саллам айтадилар: «Кимда уч хислат бўлса, иймон ҳаловатини топади». Шулардан бири: «Киши бировни яхши кўрса, фақат Аллоҳ учун яхши кўриши»дир.\nҲатто бирон инсонни яхши кўриш ҳам Аллоҳ учун бўлиши, бирон фойда умидида бўлмаслиги керак.\nМен Аллоҳ ва Расулига итоаткор бирон шахсни кўрсам, гарчи ундан менга бирон фойда бўлмаса-да, уни Аллоҳ таолонинг буйруқларига итоат қилгани боис яхши кўраман. Чунки у масжидларга биринчилардан бўлиб боради ва яхши амалларда пешқадамдир.\nҲар бир амалимизни Аллоҳ таолонинг розилигини умид қилиб бошлашимиз керак. Аллоҳ таоло шундай дейди: «Айтинг: (Эй Муҳаммад): «Албатта, намозим, ибодатларим, ҳаёту мамотим бутун оламлар Парвардигори Аллоҳ учундир. Унинг бирон шериги йўқ. Мана шунга (яъни ягона Аллоҳга холис ибодат қилишга) буюрилганман. Мен мусулмонларнинг (бу умматдаги) биринчисиман» (Анъом, 162-163).\nҚилган яхши амалларингиз беҳуда кетиши ва зое бўлишидан сақланинг! Инсон дунёда рўза, намоз, садақа, закот, ҳаж, жиҳод каби бир қанча яхши амалларни қилиб, қиёмат куни икки қўли бўм-бўш – бирон савобсиз келиши ҳам мумкин. Дарҳақиқат, Набий саллаллоҳу алайҳи ва саллам ҳадиси қудсийда шундай марҳамат қиладилар: «Мен бирон шерикка муҳтож бўлмаган беҳожат Зотман, ким бирон амалида менга шерик қилса, унинг ўзидан ҳам, ширкидан ҳам юз ўгираман». Бошқа ҳадисда Расулуллоҳ саллаллоҳу алайҳи ва саллам шундай дейдилар: «Қиёмат куни бир гуруҳ инсонларга айтилади: «Дунёда улар учун риёкорлик қилган шахслар олдига бориб кўрингчи, улардан бирон мукофот топармикансиз?!»\nАмалларимизнинг барчаси холис Аллоҳ учун бўлиши керак. Расулуллоҳ саллаллоҳу алайҳи ва саллам айтадилар: «Аллоҳ розилигини истаб бирон нарса эҳсон қилар экансан, албатта, ажр-савобга эришасан. Ҳатто ўз аёлинг оғзига тутган биргина луқма учун ҳам».\nОхиратдаги савоб Аллоҳ таолонинг розилигини истаб амал қилишга боғлиқ.\nУшбу муборак кунларда инсонлар орасини ислоҳ қилиш учун киришсаму бу ишим билан мени мақташларини мақсад қилган бўлсам, бирон савобга эришмайман.\nОдамларни садақа ва яхши амаллар қилишга тарғиб қилиб, бундан мени мақташларини мақсад қилсам, унда ҳам бирон савобга эришмайман. Зеро, Аллоҳ таоло айтади: «Одамлар модомики садақа беришга ё бирон яхшилик қилишга ёки одамлар ўртасини ислоҳ қилишга буюрмас эканлар, уларнинг кўп махфий суҳбатларидан ҳеч қандай фойда йўқ. Ким Аллоҳ ризосини истаб бу ишларни қилса, албатта, унга улуғ мукофот берурмиз» (Нисо, 114).\nШунинг учун ҳам охиратда баъзи одамларнинг қадри баланд, баъзилариники эса паст бўлади. Бир одамни бу дунёда кўп яхши амаллар қилганини, охиратда эса икки қўли бўш, бирон ажр-савобсиз қолганини кўрасиз. Чунки у амалларини Аллоҳ розилиги учун қилмаган эди.\nҲеч биримиз инсонлар амалларини нима мақсадда қилаётганини била олмаймиз. Буни фақат Аллоҳнинг ўзи билгувчидир.\nСаҳобалар жангларнинг бирида Расулуллоҳ саллаллоҳу алайҳи ва салламга айтдилар: «Бугун жангда ҳеч ким фалончидек жасорат кўрсатмади». Шунда Расулуллоҳ саллаллоҳу алайҳи ва саллам: «У дўзах аҳлидандир», деб жавоб бердилар. Баъзи саҳобалар у зотнинг бу сўзидан ажабланиб, уни кузата бошладилар. У жангда дуч келган мушрикни ўлдирар эди. Лекин у кейин жароҳатланади ва оғриққа чидай олмай қиличининг сопини ерга, тиғини эса кўкрагига тираб ўзини қилич устига ташлайди, ўз жонига суиқасд қилади. Расулуллоҳ саллаллоҳу алайҳи ва саллам: «Аллоҳу акбар! Мен Аллоҳнинг Расули эканимга гувоҳлик бераман. Дарҳақиқат, бир киши инсонлар кўзида жаннат аҳли амалларини қилади, ҳатто жаннатга киришига бир газ масофа қолади. Сўнг Аллоҳнинг тақдирда битгани ғолиб келиб, дўзахилар амалини қилади ва дўзахга киради. Бошқа бир киши инсонлар кўзида дўзахилар амалини қилади, ҳатто дўзахга киришига бир газ қолади. Сўнг Аллоҳнинг тақдирда битгани ғолиб келиб, жаннат аҳли амалини қилади ва жаннатга киради», дедилар.\nАллоҳ таолодан барчамизга ихлос насиб қилишини сўрайман. Биродарим, ҳар бир амалингизда ихлосли бўлинг! Аллоҳ таоло дейди: «Айтинг: “Мен ёлғиз Аллоҳга холис тоат-ибодат қиламан”» (Зумар, 14).\n Бухорий (1, 54) ва Муслим (1907) ривояти.\n Муслим ривояти, 1905.\n Муслим ривояти, 2567.\n Бухорий (16) ва Муслим (43) ривояти.\n Муслим ривояти, 2985.\n Имом Аҳмад «Муснад»да (23103), Мунзирий «Ат-тарғиб ват-тарҳиб»да (1/52) ривоят қилган, ҳасан ҳадис.\n Бухорий (4409) ва Муслим (1628) ривояти.\n Бухорий ривояти, 2898.\nAvvalgi maqolaҚуръони карим тафсири | 53-дарс | Муззаммил сураси, 1-11 оятлар | Шайх Содиқ Самарқандий\nKeyingi maqola Тажвид дарслари | 1-дарс | Муқаддима | Муҳаммад Умар


Қуръони карим инсонларни энг чиройли тил билан исломга чақиради\nҚуръони Карим инсон ақлига хитоб қилиб, Исломни мушкуллаштирмасликни буюради.\nБақара сурасининг 256-оятида:\n«Динда зўрлаш йўқ, зеро, тўғри йўл янглиш йўлдан ажрим бўлди. Бас, ким шайтон (ёхуд бутлар)ни инкор этиб, Аллоҳга иймон келтирса, демак, у бузилмас, ишончли ҳалқани тутибди. Аллоҳ эшитувчи ва билувчидир», деб марҳамат қилинади. Ҳар ким мана шу хитобни ўз ақли билан мушоҳада этиб Исломни қабул қилади.\nНаҳл сурасининг 125-оятида:\n«(Эй Муҳаммад!) Роббингизнинг йўли (дини)га ҳикмат ва чиройли насиҳат билан даъват этинг! Улар билан энг гўзал услубда мунозара қилинг! Албатта, Парвардигорингизнинг ўзи Унинг йўлидан чалғиган кимсаларни яхши билувчи ва ҳидоят топганларни ҳам У билувчироқдир», деб марҳамат қилинади. Ушбу оят инсонларга даъват йўлида юксак туйғуларни ифодалайди.\nҚуръон ҳақ динга ҳикмат ва гўзал насиҳатлар ҳамда чиройли тил билан инсонни даъват қилади. Айрим ғарб мутафаккирлари айтганидек тажовузкорликка ундамайди.\nНаҳл сурасининг 82-оятида ҳақиқатни баён этар экан Аллоҳ Таоло Расулига:\n« (Эй Муҳаммад!) Агар улар (иймондан) юз ўгирсалар, у ҳолда Сизнинг зиммангизда фақат (ҳақиқатни) равшан қилиб етказиш бор, холос», деб буюради.\nКўриниб турибдики, Расулнинг вазифаси даъватдан иборат. Ҳар ким ўз ақли билан бу даъватни англаб етади ва қабул қилади.\nИслом вужудга келиши асносида юз берган муҳорабаларни дастак қилиб олган баъзи фикрлар Ислом қурол воситасида пайдо бўлганини илгари сурадилар. Ҳолбуки, мусулмонлар қуролдан ўзларини ҳимоя қилиш учун фойдаланган эдилар. Агар шундай қилишмаганида мушриклар уларни қириб юбориши тайин эди. Мусулмонлар миссионерлик воситасида турли моддий манфаатларни таъминлаш йўли билан ўз динига даъват этувчи айрим гуруҳлардан фарқ қилади. Мусулмонлар фақатгина Куръони Каримда билдирилган йўл билан гўзал дини ҳисобланган Исломга даъват қиладилар. Расулнинг вазифаси рисолатдан иборат.\nШўро сурасининг 15-оятида:\n«Бас, (эй Муҳаммад!) мана шунинг учун даъват қилинг ва ўзингизга буюрилганидек, тўғри йўлда бўлинг ҳамда уларнинг (мушрикларнинг) ҳавойи нафсларига эргашманг ва айтинг: «Мен Аллоҳ нозил қилган Китобга иймон келтирдим ва сизларнинг ўртангизда адолатли бўлишга буюрилдим. Аллоҳ Роббимиз ва Роббингиздир. Бизларнинг амалларимиз ўзимизга, сизларнинг амалларингиз ўзларингизгадир. Бизлар билан сизларнинг ўртангизда (бирор) хусумат йўқдир. Аллоҳ (қиёматда) барчамизни жамлар ва қайтишлик ҳам (ўша куни) фақат Унинг ҳузуригадир»», деб марҳамат қилинади.\nЯна Мухаммад сурасининг 19-оятида: «Бас, (эй Муҳаммад!) Аллоҳдан ўзга илоҳ йўк эканини билинг ва ўз гуноҳингиз учун ҳамда мўмин ва мўминалар(нинг гуноҳлари) учун мағфират сўранг! Аллоҳ сизларнинг (бу дунёдаги) кезадиган жойларингизни ҳам, (охиратда) борадиган жойларингизни ҳам билур», деб марҳамат килинади.\nБу муқаддас калом билан инсонларни биру бор бўлган Аллоҳга даъват этиш буюрилмоқда. «Ла илаҳа иллаллоҳ», яъни «Аллоҳдан ўзга илоҳ йўқдир». Демак, даъват фақатгина Унинг Ўзигадир. Аллоҳнинг борлиги Унинг зотига хосдир. У ҳеч бир нарсага ўхшамайди. У барча нарсадан пок ва барча нарса Унга муҳтождир. У азалдир, абаддир. Туғилмаган ва туғмайди. Банда «Ла илаҳа иллаллоҳ» каломи билан азалий ва абадий бир бўлган Аллоҳни тасдиқлайди. «Муҳаммадун Расулуллоҳ» каломи билан эса Муҳаммад (алайҳисалом)нинг Аллоҳнинг Расули экани, унга нозил бўлган Қуръони Карим Ҳақ Китоби экани ва унинг амрларига сўзсиз бўйсуниш лозимлиги ифодаланади. Инсон Расулуллоҳнинг (соллаллоҳу алайҳи васаллам) Ҳақнинг Расули эканига ишониб, унинг даъватига эргашиш билан ҳақиқий мусулмон бўлади.\nАллоҳ таоло Ҳуд сурасининг 112-ояти билан: «Бас, (эй Муҳаммад!) буюрилганингиздек тўғри бўлинг! Сиз билан бирга тавба қилганлар ҳам (тўғри) бўлсинлар! Ҳаддан ошиб кетмангиз, (эй мўминлар!). У қилаётган ишларингизни, албатта, кўриб турувчидир». Қуръони Карим билдирган илоҳий ҳукмлар орқали ўз йўлимизни танлашимизни буюради.\nТавба сурасининг 11-оятида:\n«Агар тавба қилсалар ва намозни баркамол адо этиб, закот берсалар, у ҳолда (улар) сизларнинг дин жиҳатдан биродарларингиздир. Биладиган қавм учун оятларни батафсил баён этурмиз» деб марҳамат қилинади.\nКўриниб турибдики, Қуръони Карим эътиқод ва амалда гўзал йўлларга чорлайди Инсон ҳақиқий ишонч ва Қуръони Карим буюрган амаллар орқали ҳақиқий мусулмон бўлади. Куфрдан қайтган киши намоз ўқийди, рўза тутади, закот беради, барча илоҳий амрларга бўйсуниб ҳақиқий мусулмонга айланади. Кофир ва мунофиқларнинг тажовузи ҳамда ғийбатларига чиройли сабот ила сабр қилишга чақиради.\nМуззаммил сурасининг 10-ояти билан Аллоҳ Таоло Расулига:\n«Улар (мушриклар) айтаётган сўзларга (озорларига) сабр қилинг ҳамда уларни чиройли тарзда тарк этинг!» деб марҳамат қилади. Бу билан Қуръони Карим инсонларга гўзал ахлоқ ва гўзал тарбияни ўргатади.\nНаҳл сурасининг 82-оятида:\n«(Эй Муҳаммад!) Агар улар (иймондан) юз ўгирсалар, у ҳолда Сизнинг зиммангизда фақат (ҳақиқатни) равшан қилиб етказиш бор, холос», деб марҳамат қилинади.\nКўриниб турибдики, Қуръони Карим барча оятлари билан инсонларни эзгуликка, энг тўғри йўлга чақирган ва бунда асло зулмга йўл қўймаган. Аксинча, инсоннинг кучи ва бардоши етадиган йўллар билан Исломга даъват қилган.


“Сен ўғил фарзанд туғмайсан”. Навоийлик аёл ўзи ва 3 фарзандини нега ўлдирмоқчи бўлди? | Qalampir.uz\n“Сен ўғил фарзанд туғмайсан”. Навоийлик аёл ўзи ва 3 фарзандини нега ўлдирмоқчи бўлди?\nЖамият\t27 Март 22:06 8492\nАввалроқ, жорий йилнинг 21 март куни Навоийда 31 ёшли аёл ўзи ва 3 нафар қизини поезд тагига ташламоқчи бўлгани ҳақида хабар берилган эди. Ушбу ҳодиса сабабларини ўрганиш мақсадида Олий Мажлис Сенати Хотин-қизлар ва гендер тенглик масалалари қўмитаси раиси Малика Қодирхонова Навоий вилояти ҳокимлигига хат билан чиқди. Бу ҳақда Сенат Ахборот хизмати хабар бермоқда.\nАниқланишича, 1989 йилда тўғилган З.Ж. ва унинг фарзандлари поезд уларга яқинлашиб келган вақтда темир йўл изига югуриб чиқиб, иккита рельс орасига ётиб олгани оқибатида юк поезди уларни уриб юборган.\nФуқаро З. Жабборованинг яқин қариндошлари билан суҳбатлашилганда, оилавий шароити моддий жиҳатдан ўртаҳоллиги, сўнгги вақтларда у билан турмуш ўртоғи О.Рўзиев “Сен ўғил фарзанд туғмайсан”, деб жанжаллашиб тургани сабабли, унинг руҳиятида ўзгаришлар бўлгани, лекин қолган оила аъзолари ёки бошқа шахслар билан келишмовчиликка бормагани, руҳий жиҳатдан соғломлиги, яқин қариндошлари орасида руҳий касаллик белгилари мавжуд бўлганлар йўқлиги аниқланган.\nУшбу маҳалла патронаж ҳамширасининг берган маълумотига кўра, фуқаро З.Жабборова жорий йилнинг январь ойида ҳомиладорлиги туфайли мурожаат қилган. У тиббий кўрикдан ўтказилганда, ушбу ҳомила ҳам қиз экани аниқланган. Натижада аёл ўз хоҳиши билан ҳомиласини олдириб ташлаган.\nБундан ташқари, фуқаро З.Жабборова оиласидаги келишмовчилик юзасидан бирор маротаба МФЙ ходимларига ёки туман ИИБ профилактика инспекторига мурожаат қилмагани аниқланган.\nНавоий вилояти ИИБ маълумотларига кўра, 2013 йилда туғилган унинг қиз фарзанди унинг қўлидан чиқиб кетади, 2016 ва 2018 йилда туғилган фарзандлари эса олдида қолади. Поезднинг уриши оқибатида аёл ҳамда 2016 йилда туғилган қизи пешона қисмидан тан жароҳати олади.\nКўрсатилган тиббий ёрдамга қарамасдан аёл вафот этди. 2016 йилда туғилган фарзанди ҳозирги кунда туман тиббиёт бирлашмасида муолажаларни олмоқда.\n15 Октябрь 17:43 42520\n15 Октябрь 12:14 40920\n16 Октябрь 22:37 31982\n16 Октябрь 12:16 30919\n15 Октябрь 20:31 29634


Арзон чипта ортидаги қоя – HURRIYAT\n1 oy oldin Behzod 294\nҚирқ бир ёшимда отамнинг дуоларини олиб, Тошкентга ўқиш илинжида келдим. Ёшликда икки бора келиб эшигини очолмай қайтиб кетганим ТошДУ — ҳозирги Ўзбекистон Миллий университети даргоҳи учинчи марта келганимда мени илиқ қарши олди.\nНазаримда, бу бино мен учун дунёдаги энг баланд бинолардан бири эди. Орзуларим ушалганидан еру кўкка сиғмасдим. Олий адабиёт курсида ўқишни бошладим. Ҳамма менга ажабсиниб қарарди. “Ёши бир жойга бориб қолган бу одамга талабаликдан не наф”, каби пичинг сўзларни кўп эшитдим. Кўпгина талабалар эса мени янги иш бошлаган ўқитувчи бўлса керак, деб эҳтиром билан салом беришарди. Баъзан хатти-ҳаракатларимдан ўзим уялардим. Айниқса, талабалик гувоҳномам билан арзон йўл чиптаси харид қилиб, метрога тушганларимда.\nБир гал чипта олаётсам, ички ишлар ходимлари атрофимни ўраб олишди ва роса изза қилишди. Чиндан ҳам талабаман десам ҳам барибир ишонишмаган. Начора, арзон чиптадан воз кечишимга тўғри келган…\nБир куни мени филология фанлари доктори, профессор Абдуғофур Расулов (охиратлари обод бўлсин) ёнига чақириб, таржимаи ҳолим билан қизиқди. Мен у кишига йигирма йилдан ошиқ қишлоқ хўжалиги соҳасида меҳнат қилиб, ҳаёт мактабини ўтаганимни айтдим. Домла сўзларимдан ҳаяжонланиб кетди. “Кўпчилик мол-дунё илинжида чет мамлакатларда юрган бир пайтда, сиз адабиётни танлаб тўғри иш қилибсиз…”. Устознинг мана шу биргина сўзи менга жуда катта куч бағишлаганди. Ўз устимда янада қаттиқ ишлашга киришдим. Қолган барча майда-чуйда гаплар ортда қолди.\nДомла қаерда адабиётга, маънавиятга бағишланган тадбир бўлса, албатта, боришимни маслаҳат берарди. Устоз сабаб кўплаб дўстлар орттирдим. Биродарим Нурбек Нишонов билан Абдуғофур Расуловнинг Дўмбирободдаги ҳовлисига тез-тез бориб, ҳикматли гурунгларидан баҳраманд бўлардик.\nБу ёруғ оламда биргина илиқ сўз гоҳо кўнглингни тоғдек кўтариб, сени етти ёт бегона одамга қадрдон қилиб қўяркан ёки энг яқинингдан узоқлаштирар экан. Абдуғофур ака ўзбек адабиётида ўз сўзи ва ўз ўрни бор катта олим эди. У киши халқимизнинг жасоратли зиёли фарзанди, Ўзбекистон қаҳрамони Озод Шарофиддиновнинг эътирофи ва дуоларини олган, фидойи инсон эди.\nТунов куни дўстим Нурбек Нишонов билан устознинг уйларига бордик. Бизни Раънохон ая қарши олди.\n— Домла умрини адабиётга бахш этди. Ёзганлари пешма-пеш матбуотда эълон қилинарди. Оламдан ўтганларидан кейин, чеккада қолиб кетгани бўлса бирор газетага берайлик девдик, биронта ҳам чиқмай қолган қўлёзмаларини тополмадик. Ҳамма ёзганлари газета ва журналларда эълон қилинган экан, — деди Раънохон ая.\nУстоз Абдуғофур Расулов ҳақида кўп ёзилган. У киши ўзбек адабиётининг чинакам жонкуяри эди. Сўзлаганларида жуда майин, ширали овози билан суҳбатдошини сеҳрлаб қўярди.\nЎйлайманки, ҳали азиз домламизнинг чин инсоний фазилатлари, камтарин ва беғубор боладек пок қалбли эканлиги, жуда меҳнаткаш инсон бўлганликлари ҳақида салмоқли, тош босадиган хотиралар ёзилажак. Насиб этсин.\nУстоз ёди у кишининг энг яқинлари қатори, кўплаб шогирдлари қалбида, ёзиб қолдирган ўнлаб дарсликлари, адабий тадқиқотлари билан барҳаётдир.\nNext Бобомнинг ўгитлари


Қамоқдан чиққан тадбиркор, сўроқ қилинган ҳожилар, бўшатилган ДИҚ раҳбарияти ва бошқа хабарлар | Qalampir.uz\nҚамоқдан чиққан тадбиркор, сўроқ қилинган ҳожилар, бўшатилган ДИҚ раҳбарияти ва бошқа хабарлар\nЖамият\t31 Август 2019 21:36 4406\nАвгуст ойи ва ёзнинг сўнгги куни ҳам охирлаб қолди. Қуйида Ўзбекистон ва халқаро майдонда юз берган воқеаларнинг энг муҳимларига тўхталиб ўтамиз.\n“Олтинни кўп ушлаб туришимиз керак эмас,” — Молия вазири ўринбосари\nЎзбекистоннинг халқаро резервлардаги пули ҳозирда 22 млрд долларни ташкил этади. Қайд этилишича, бу қийматнинг ярми олтин, ярми валюта кўринишида. Фақат банкларга депозит қўявермасдан босқичма-босқич молиявий бозорларга чиқишни ҳам йўлга қўйиш керак.\n“Шу орқали депозитлардан кўра кўпроқ фойда олиб келиш имкониятлари мавжуд. Олтинни ҳам аслида кўп ушлаб туришимиз керак эмас. Олтин ўзи кўп, у бизга ҳеч қанақа пул келтирмайди. Олтинни пул келтирадиган, фоиз ҳисобида фойда келтирадиган нарсаларга тикиш керак”, деди Одилбек Исоқов.\n2020 йилдан ЁИ тизимидаги бир қатор ташкилотлар ёпилиши мумкин\nЎзбекистон Ёшлар иттифоқининг ўтган вақт давомида ўзига юклатилган вазифани бажара олмаган бир қатор ташкилотлари оптимизация қилинади ҳамда тизимда мафкуравий жиҳатдан ўзига ўхшаган ташкилотлар билан бирлаштириб юборилади.\nБу ҳақда ЁИ вакили Нодир Абдуқодиров “Ёшларда коррупцияга қарши курашиш бўйича фаол дунёқараш ва мустаҳкам фуқаролик нуқтаи назарни шакллантириш” мавзусидаги матбуот анжуманида маълум қилди.\nПрезидент Шаҳидлар хотираси хиёбонига борди\nЎзбекистон Республикаси Президенти Шавкат Мирзиёев 31 август куни эрта тонгда Шаҳидлар хотираси хиёбонига ташриф буюриб, қатағон қурбонларини ёд этиш маросимида иштирок этди. Қуръон тиловат этилиб, халқимиз озодлиги учун фидо бўлган инсонлар ҳақига дуо қилинди. Анъанага кўра, элга ош тортилди.\nҚашқадарё вилояти Яккабоғ тумани ҳокими ўринбосарини устига бензин сепиб ёқиб юборган тадбиркор Баҳриддин Исомов қайта суд-психология экспертизаси хулосасидан сўнг кеча, 29 август куни қамоқдан озод этилди.\nҲаждан қайтган зиёратчилар нега сўроқ қилинди? ДХХ изоҳ берди (видео)\nЖорий йилнинг 29 август куни хорижий оммавий ахборот воситаларида ўзбекистонлик зиёратчиларнинг бир гуруҳи Саудия Арабистонидан Ўзбекистонга қайтганида, Тошкент халқаро аэропортида Давлат хавфсизлик хизмати ходимлари томонидан бир неча соат давомида сўроқ қилингани, уларнинг паспортлари олиб қўйилгани ҳақида хабар тарқатди.\nЎзбекистон Республикаси Давлат хавфсизлик хизмати матбуот хизмати шундай мазмундаги хабарларни рад этувчи фактларни келтирди.\n“Шарқ тароналари” бош совринини Консерватория талабаси қўлга киритди\nКеча, 30 август куни Самарқанд шаҳрида “Шарқ тароналари” XII халқаро мусиқа фестивали якунланди. 26-30 август кунлари дунё санъат аҳлининг бош саҳнасига айланган Регистондаги амфитеатрда “Шарқ тароналари” XII халқаро мусиқа фестивали ғолиб ва совриндорларини тақдирлаш маросими бўлиб ўтди.\nДин ишлари бўйича қўмита раҳбарияти лавозимидан озод этилди\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмита (ДИҚ) раҳбарияти лавозимидан озод қилинди.\nQALAMPIR.UZ манбасининг хабар беришича, қўмита раиси Жасур Акромов, раис ўринбосари - Диний-ижтимоий жараёнларни ўрганиш ахборот-таҳлил маркази директори Нуриймон Абулҳасан ишдан олинган.\nЭронда ракета портлади\nЭронда ракетани учириш муваффақиятсизлик билан якунланди. Ракета Семнан провинциясида жойлашган космодром портлаб кетди. "Нахид-1" сунъий йўлдоши бўлган ракета Ердан кўтарила олмади ва учиш майдончасида портлади. Ҳозирда олимлар гуруҳи муаммо устида ишламоқда.\nАҚШда футбол матчи фожиали якунланди\nАҚШнинг Алабама штатида мактаб футбол жамоалари ўртасидаги ўйин фожиали якунланди. Отишма кеча, 30 август куни Мобил шаҳри Лэдд-Пибл стадионидаги футбол матчидан кейин юз берган отишма натижасида икки киши ҳалок бўлган. Ҳодисада 15-18 ёшлардаги 10 нафар бола жабрланиб, шифохонага ётқизилган. Жароҳатланганларнинг 5 нафари оғир аҳволда.\nБир тоифа қонунбузарлик учун жарималар 111,5 млн сўмгача оширилди\nАввалроқ, Ўзбекистон Республикаси Президенти “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонунни имзолагани ҳақида хабар берган эдик.\nҚонунга биноан Ўзбекистон Республикасининг Жиноят кодексининг қатор моддаларига ўзгартириш киритилди.\nКўксаройда мукофотларни топшириш маросими бўлиб ўтди\nЎзбекистон Республикаси Президенти Шавкат Мирзиёев куни кеча Ўзбекистон Республикаси Мустақиллигининг 28 йиллиги муносабати билан турли соҳаларда фаолият юритиб келаётган бир гуруҳ юртдошларимиз ва мамлакатимиз билан самарали ҳамкорлик қилиб келаётган хорижликларни фахрий унвонлар, орден ва медаллар билан тақдирлашга оид фармонни имзолаган эди.\n31 август куни Кўксаройда ана шу юксак мукофотларни топшириш маросими бўлиб ўтди.\nЭртага Ўзбекистон тарихидаги энг катта мушакбозлик намойиши ўтказилади\nЭртага, 1 сентябрь куни соат 21:00 да Тошкентда Ўзбекистон тарихида энг баланд ва энг чиройли мушакбозлик намойиши ўтказилади. Мушакбозликнинг баландлиги 350 метр бўлиши қайд этилмоқда. Намойишда 9 дақиқа давомида 2 723 та ранг-баранг ёғду порлайди. Мушакбозлик “Халқлар дўстлиги” санъат саройининг орқа томонида амалга оширилади.\nПутин масжид масаласида Рамзан Қодировнинг фикрига қўшилмади\nРоссия Президенти Владимир Путин Чеченистон раҳбари Рамзан Қодировнинг дунёдаги энг чиройли масжид ҳақидаги сўзларига қўшилмади.\n05 Апрель 21:55 35425\n04 Апрель 18:05 33843\n05 Апрель 20:51 32438\n04 Апрель 14:33 31774\n05 Апрель 02:04 31629


INDENIM Термиз шаҳрида илк савдо марказини очди - Daryo\n18:00, 20.03.2020 43106\nINDENIM Термиз шаҳрида илк савдо марказини очди\nINDENIM – Ўзбекистондаги йирик кийим маркази ҳисобланиб, бугунги кунда Республика бўйлаб жами филиаллари сони 18 тага етди.\nРивожланиш йўлида бир қанча марраларни забт эта олган миллий бренд эндиликда ўзининг илк кўнгилочар савдо марказига ҳам эга бўлди.\nЯқинда Термиз шаҳрида Сурхондарё халқига ажойиб баҳорий туҳфа бўлиб қад ростлаган INDENIM кўнгилочар савдо марказининг тантанали очилиш маросими бўлиб ўтди. Бу қувончли воқеа вилоятнинг тараққиёт ва фаровонлик йўлида янги саҳифа бўлди десак, муболаға бўлмайди.\nСавдо мажмуаси 4 қаватдан иборат бўлиб, умумий майдони 13 600 метр квадратни ташкил этади. Ўзгача замонавий ташқи кўринишга эга бўлган бу муҳташам бино бугун шаҳар халқи учун янги савдо маркази бўлиб хизмат қилмоқда. Қувонарлиси шундаки, савдо комплексида жойлашган бошқа брендлар ҳам ташриф буюраётган мижозларнинг барча талабларига тўла-тўкис жавоб бермоқда.\n1-қаватда энг қулай нархларда inmart бренди остида озиқ-овқат супермаркети ва арзон маиший техника;\n2-қаватда INDENIM кийим маркази, юқори қаватлардан эса AltinYildiz Classics, Dapper, Jasmine , MimiKids, Magade 96 сингари болалар ва катталар учун классик, спорт ва casual услубдаги энг сара кийим брендлари жой олган.\n3-қаватда шарқона услубда ишланган ҳамда ўзига хос нафис интерерга эга бўлган ширин ва лаззатли миллий таомлар ресторани SAFRAN халқимиз хизматида. Моҳир ошпазларнинг фаолиятини хўрандалар бемалол кузатиб туришлари учун ошхона деворлари ўрнига махсус ойналардан фойдаланилгани алоҳида аҳамиятга молик.\n4-қаватда Foodie‘s фудкорти, қолаверса болажонларга хуш кайфият улашувчи хавфсиз ўйингоҳлар, автодромлар ва барча ёшдаги мижозларга бирдек манзур BOWLING CLUB ташкил этилган.\nОилангиз билан ташриф буюринг, яқинларингизга бир дунё хурсандчилик улашинг!\nINDENIM Кўнгилочар савдо маркази – Оилавий ҳордиқ учун энг қулай макон!\n16:01, 03.09.2019 586279\n20:38 Бугун 4561\n20:06 Бугун 5220\n23:19, 02.04.2020 206493\n16:58, 02.04.2020 200160\n19:48, 02.04.2020 197330